Rådets resolution

af 12. februar 2001

om statsstøtte til filmsektoren og den audiovisuelle sektor

(2001/C 73/02)

RÅDET FOR DEN EUROPÆISKE UNION,

1. SOM MINDER OM, at Fællesskabet tager hensyn til de kulturelle aspekter i sin indsats i henhold til andre bestemmelser i traktaten, navnlig med henblik på at respektere og fremme sine kulturers mangfoldighed,

2. SOM MINDER OM, at støtte til fremme af kulturen og bevarelse af kulturarven kan betragtes som forenelig med fællesmarkedet, når den ikke ændrer samhandels- og konkurrencevilkårene i Fællesskabet i et omfang, der strider mod de fælles interesser,

3. SOM MINDER OM Kommissionens beføjelser i henhold til traktatens artikel 88,

4. SOM MINDER OM protokollen om anvendelse af nærhedsprincippet og proportionalitetsprincippet, der er knyttet til traktaten,

5. SOM UNDERSTREGER, at det mandat, Kommissionen fik på samlingen i Rådet (almindelige anliggender) den 26. oktober 1999, fastsætter, at "under de kommende WTO-forhandlinger vil EU sikre, at Fællesskabet og dets medlemsstater ligesom under Uruguay-runden bevarer og udbygger deres kapacitet til at fastlægge og gennemføre deres politikker på det kulturelle og audiovisuelle område for at bevare deres kulturelle mangfoldighed",

6. SOM MINDER OM Kommissionens afgørelser vedrørende flere statsstøtteordninger i filmsektoren og den audiovisuelle sektor,

7. SOM MINDER OM Kommissionens meddelelse af 14. december 1999 om principper og retningslinjer for Fællesskabets audiovisuelle politik i den digitale tidsalder, og SOM MÆRKER SIG, at Kommissionen har til hensigt at forelægge en meddelelse om filmsektoren, hvori den vil opstille overordnede retningslinjer for anvendelse af statsstøtte i denne sektor,

8. SOM HENVISER TIL kollokviet om den europæiske kulturindustri i et digitalt samfund den 11. og 12. september 2000 i Lyon, hvor deltagerne understregede, at staterne er nødt til at kunne opretholde og indføre nationale støtteordninger til fordel for kulturindustrierne, og

9. SOM MINDER OM de drøftelser, der har fundet sted om statsstøtte, især på samlingen i Rådet (kultur) den 26. september 2000,

10. UNDERSTREGER, at, som Kommissionen har erkendt,

a) er den audiovisuelle industri indbegrebet af en kulturindustri

b) udgør statsstøtten til filmsektoren og den audiovisuelle sektor et af de vigtigste midler til at sikre den kulturelle mangfoldighed

c) forudsætter målet om kulturel mangfoldighed en industriel struktur, der kan opfylde dette mål, og som berettiger den særlige karakter af statsstøtte til filmsektoren og den audiovisuelle sektor

d) gælder disse konstateringer i særlig høj grad for fremme af den audiovisuelle industri i lande eller regioner med ringe produktionskapacitet og/eller et begrænset sprogligt og/eller geografisk område

e) lider filmsektoren og den audiovisuelle sektor i Europa under strukturelle svagheder, bl.a. underkapitalisering af virksomhederne, fragmentering af de nationale markeder, der er domineret af ikke-europæiske produktioner, og ringe udveksling tværs over grænserne af europæiske værker; de nationale og europæiske støtteordninger for denne sektor har en komplementær og yderst vigtig rolle at spille ved afhjælpningen af disse problemer,

11. BEKRÆFTER derfor på baggrund af det foranstående PÅ NY,

a) at medlemsstaterne er berettiget til at føre statsstøttepolitikker til fordel for skabelsen af filmprodukter og audiovisuelle produkter

b) at statsstøtte til filmsektoren og den audiovisuelle sektor kan bidrage til, at der opstår et europæisk audiovisuelt marked

c) at det er nødvendigt at undersøge, hvilke midler der kan øge den juridiske sikkerhed for disse ordninger til bevarelse og fremme af den kulturelle mangfoldighed

d) at dialogen mellem Kommissionen og medlemsstaterne derfor bør fortsætte, og

12. OPFORDRER Kommissionen til snarest muligt og under alle omstændigheder ved udgangen af 2001 at forelægge Rådet en redegørelse for sine overvejelser.